钦定古今图书集成/明伦汇编/氏族典/第372卷 > 《廖用贤尚友录》 > 詹沂
## 钦定古今图书集成/明伦汇编/氏族典/第372卷 > 《廖用贤尚友录》 > 詹沂

按《宣城县志》：“沂字浴之，隆庆辛未进士，授新建知县，
有惠政，征拜给事中。值星变，上疏修实政，以息天警，
纠政府私人十馀人。亡何，宰臣张居正夺情，议起南
省，臣希旨乞留，疏具，沂坚不署名，曰：‘事系纲常，吾不
能媚相君，取讥后世’。及居正给假治丧毕，南中疏趣
还朝，沂又止之，谓彼未有终制意，趣之何为？居正颇”
憾之。迁山东副使。寻议裁革穴员，置沂革籍中，勒归
里。起知奉化县，转祠部员外郎，迁光禄丞，历南尚宝、
太常、太仆卿，权应天府尹事。应天岁额丝价数万，例
存十一佐公费，却不受。擢都察院左副都御史。会勘
《妖书》狱，力止株连。咸宁令满朝荐以事忤珰被收，沂
固请得释。楚藩之变，陈善后事宜，凡亲王违制，抚按
皆得以白简从事。乞增入敕内。从之。一日除夕，上谓
左右曰：“此时廷臣受外觐官书帕，开晏打闹，惟侍郎
杨时乔、李廷机、副都詹沂三人，清寂可念。数召对，赐
羊酒镪币。”其为上所知如此。累疏乞归，不可，遂解组
封印，出国门候命。上优许之，有洁身忘义之旨。明大
臣未有挂冠行者，挂冠自沂始，归即以“洁身”名其堂，
分禄赡族人。年八十三卒，赠左都御史，赐全祭葬。沂
质略简易，恂恂退让，而自任风纪之重，屹不可夺。著
有《洁身堂稿》。伯子应鹏有宦业，叔子应凤有文学，以
行谊称于乡。